**Ole André Solbakken** (født 1976), opprinnelig fra Raufoss i Vestre Toten, er en norsk professor i psykologi, psykologspesialist i klinisk voksenpsykologi og leder for Klinisk Fagavdeling ved Psykologisk institutt ved Universitetet i Oslo.

Karriere
--------

Solbakken begynte sin yrkeskarriere i Raufoss Industripark og jobbet etter endt militærtjeneste der i om lag 2 år før han begynte på videre studier. Han er utdannet Cand.Psychol ved Psykologisk institutt, Universitetet i Oslo i 2003 og fikk sin PhD i psykologi samme sted i 2011 med avhandlingen *Affect Integration, Psychotherapy, and Psychopathology: Conceptual Issues, Construct validity, and the Prediction of Change.* Han arbeidet de første par årene etter fullført psykologutdanning ved DPS Toten på Lena, før han i 2005 startet et kombinert doktorgrads- og spesialistutdanningsløp i regi av Prosjekt Dobbelkompetanse ved Universitetet i Oslo og DPS Drammen. Han arbeidet i forløpet av dobbeltkompetanseprosjektet delvis ved poliklinikken ved DPS Drammen og ved DPS Døgnenhet Thorsberg, begge ved Vestre Viken HF. Forskningsdelen av prosjektet ble gjennomført ved Psykologisk institutt ved Universitetet i Oslo under veiledning av professor Jon T. Monsen. Doktorgradsprosjektet fokuserte på Monsens teorier og forskning på begrepet affektbevissthet. Etter fullføringen av dobbelkompetanseprosjektet i 2011 gikk Solbakken først over i et postdoktorstipend før han i 2012 ble fast ansatt som førsteamanuensis og senere avdelingsleder og professor ved Psykologisk Institutt, UiO. Solbakken har gjennomført tre-årige, kliniske videreutdanninger i henholdsvis Affektbevissthetsmodellen og ISTDP, samt 3-årig veileder- og lærerutdanning i ISTDP ved The ISTDP Institute under ledelse av Jon Frederickson. Solbakken er en av grunnleggerne av Norsk Institutt for ISTDP og bidrar med opplæring av terapeuter der. I 2013 ble Solbakken oppnevnt som medlem av REK Sør-øst og sitter for tiden i sin andre periode der. Solbakken har også innehatt ulike verv i Norsk Psykologforening (NPF), og har siden 2017 vært oppnevnt som leder for Godkjenningsutvalget i foreningen, et organ som står for den formelle godkjenningen av psykologspesialister og søknader om vedlikehold av spesialiteten.

Forskning
---------

Ole André Solbakken forsker innen feltene affekt integrasjon/affektbevissthet, emosjonspsykologi, klinisk psykologi med fokus på psykologisk fungering, psykopatologi og psykopatologiforståelse, prosess og utfall av psykoterapi, behandling av behandlingsresistente lidelser, samt differensialpsykologi. Solbakkens forskning inkluderer blant annet arbeid innenfor følgende prosjekter: *The Norwegian Multisite Study of Process and Outcome of Psychotherapy (NMSPOP)*, *Affect Integration, Psychopathology, and Psychotherapy: Conceptual Issues, Construct Validity, and the Prediction of Change,* *Intensive Short-Term Dynamic Residential Treatment for Patients with Treatment-Resistant Anxiety and Depressive Disorders* og *Will patient feedback improve Quality and Outcome in Pychotherapy; Implemetation and validation of the online patient feedback system OQ-Analyst in Norway. A multi-site RCT*.

Referanser
----------

1. ↑   Virtual International Authority File, oppført som Solbakken, Ole André 1976-, besøkt 3. november 2020[Hentet fra Wikidata]
2. 1 2  «Ole André Solbakken - Psykologisk institutt (PSI)». *www.sv.uio.no* **(norsk)**. Besøkt 3. november 2020.
3. ↑  «Fagavdeling for klinisk psykologi (FKP) - Psykologisk institutt (PSI)». *www.sv.uio.no* **(norsk)**. Besøkt 3. november 2020.
4. ↑  «About The Institute for ISTDP Training». *ISTDP Institute* **(engelsk)**. Besøkt 3. november 2020.
5. ↑  «NI-ISTDP – Norsk institutt for ISTDP». Besøkt 3. november 2020.
6. ↑  «Prosess og utfall i psykoterapi - Psykologisk institutt (PSI)». *www.sv.uio.no* **(norsk)**. Besøkt 3. november 2020.
7. ↑  Solbakken, Ole André; Hansen, Roger Sandvik; Monsen, Jon Trygve (2011). «Affect integration and reflective function: Clarification of central conceptual issues». *Psychotherapy Research*. 4. 21: 482–496. ISSN 1050-3307. doi:10.1080/10503307.2011.583696. Besøkt 3. november 2020.
8. ↑  «Project: Intensive Short-Term Dynamic Residential Treatment for Patients with Treatment-Resistant Anxiety and Depressive Disorders». Researchgate. Besøkt 3. november 2020.
9. ↑  «Archived project: Will patient feedback improve Quality and Outcome in Pychotherapy; Implemetation and validation of the online patient feedback system OQ-Analyst in Norway. A multi-cite RCT». Researchgate. Besøkt 3. november 2020.

|  |  |
| --- | --- |
| Oppslagsverk/autoritetsdata | BIBSYS **·** VIAF **·** ORCID **·** CRIStin
 |